Sætter fokus på glorificering af krig

'Broken Lines' foregår under en alternativ udgave af 2. Verdenskrig, hvor man skal styre en gruppe soldater, der er strandet bag fjendens linjer.

Her skal man så både håndtere de dybe, interne konflikter, der er soldaterne imellem, og ens eget moralske kompas.

© PortaPlay Om 'Broken Lines' 'Broken Lines' er et turbaseret, taktisk krigsspil, der udspiller sig i en alternativ udgave af 2. Verdenskrig.

Spillet er udviklet af den danske spilvirksomhed PortaPlay, der har eksisteret i 12 år.

'Broken Lines' er PortaPlay's første titel i en serie af det, de selv kalder War Noire- spil, som er spil, der "ikke handler om krig - men om mennesker i krig".

Spillet er udviklet med støtte fra EU’s Creative Europe og Det Danske Filminstitut.

Ifølge Hans Skovfoged har holdet bag spillet været optaget af at udforske de gråzoner, der er fulde af svære valg, som han ellers mener ofte bliver glemt i krigsspil.

- Vi prøver at se, hvor langt man vil gå for at forene sine kæmpende soldater og bringe dem sikkert hjem, siger Hans Skovfoged og fortsætter:

- Med 'Broken Lines' kommer man bag den glorificerede facade, som man ser i hovedparten af alle krigsspil, og viser, hvordan den enkelte mand på gulvet oplever, håndterer og lever med krigen.

Derfor vil spilleren også blive stillet overfor en række etiske dillemaer, hun eller han skal forholde sig til.

Det kan for eksempel være et scenarie, hvor man skal tage stilling til, hvor mange civile man er villige til at slå ihjel for at bekæmpe sin fjende.

Men rent forretningsmæssigt indrømmer Hans Skovfoged, at den følelsesmæssige dybde i spillet også kan blive en af dets udfordringer, når det skal markedsføres rundt omkring i verden.

- For eksempel er amerikanere mere følsomme overfor ting, der bryder med virkelighedens begivenheder. Og vi har kvindelige soldater i vores spil. Det var der jo ikke i virkeligheden, siger han.